b"\n_START_ARTICLE_\nRegistre (m\xc3\xbasica)\n_START_PARAGRAPH_\nEl mot registre, en m\xc3\xbasica, significa, en general, una manera concreta de sonar un instrument, amb el benent\xc3\xa8s que aquest instrument ho pugui fer de maneres diverses. Aix\xc3\xb2 d\xc3\xb3na lloc a dos significats diferents.\n_START_SECTION_\nRegistre, vinculat a l'altura de les notes\n_START_PARAGRAPH_\nRegistre ent\xc3\xa8s com el conjunt de sons que comparteixen alguna caracter\xc3\xadstica t\xc3\xadmbrica i que, d'alguna manera, les diferencia de les altres. Aquests sons sempre estan relacionats entre ells per ser els m\xc3\xa9s aguts o els m\xc3\xa9s greus o els de la tessitura central d'un instrument. A vegades, aquests registres reben un nom simplement vinculat a l'altura d'aquests sons (registres sobreagut, agut, etc.) o, altres, en relaci\xc3\xb3 a algun element que el caracteritza. Aix\xc3\xad, per exemple, en la veu humana, es parla del registre de cap, del registre de pit, ... o, en el clarinet, del registre chalumeau per analogia amb l'instrument amb el so del qual es relaciona aquest registre. Sovint, aquesta divisi\xc3\xb3 en zones de l'extensi\xc3\xb3 que pot practicar un instrument respon a criteris t\xc3\xa8cnics i esdev\xc3\xa9 una eina m\xc3\xa9s \xc3\xbatil per a l'instrumentista que no pas per a qui l'escolta."